Presumablamain

Da Benedetto Vigne

L’assassin da la mesanotg charrescha in auto alv. Presumablamain in Volvo, annada circa 1985. Igl era, per la precisiun, mesanotg passada. Presumablamain las nulla e trentatschintg dal proxim di. Ed i n’era er betg il Volvo, mabain in object pli pitschen, pli gid. Metallic bain; in cuntè u insatge sumegliant. In Volvo na lascha betg enavos nov furadas, minuziusas. Veritablas stgannadas. La medema notg èn mortas, en la citad cunfinanta, duas ulteriuras dunnas, per consequenza dad attatgas violentas. La medema notg, ma anc il di avant. Jau sun meticulus en talas chaussas. Ier è ier, oz è oz, damaun è in auter di. Mesanotg è in term oscillant, en effect, per mai n’exista betg la mesanotg, per quai ch’ella n’è betg attribuida ad in data precis. La mesanotg è in fantasma. Jau na sun betg ami da mesas chaussas. Las furadas sa repartivan per part sur il dies e las costas e gievan da trais enfin set centimeters. Duas han perfurà il torax penetrond il lom. Decisiva è stada quella ch’ha tutgà da la vart il culiez e blessà l’arteria principala. Bler sang. A las otg da la saira ha in auto invas ina dunna attempada ch’aveva per mauns da traversar la via sin il passagi zebra. La dunna è morta sin il culp. L’arma n’ha betg laschà enavos blers segns externs. In zic sang or da las narischs. Il manischunz n’ha betg fermà. Igl è adina tuttina. Ch’i saja da las varts muntagnardas, ch’i saja en las planiras. Las bestgas èn imprevisiblas. Il mender eri en l’outback australian. La pista dretga sco ina lingera senza fin, da las varts be chaglioms che filan sperasvi. Tuttenina è ella qua davant tai, ti na sas sco. In plunt al paraculp, magari in segund sin il paravent, e lura vesas anc a svanir membra en l’angul mort da tes char. Intginas portan anc ils pitschens en il burset. Putgà per quels. 
L’assassin da la saira sontga charrescha in auto verd-blau. Presumablamain in Golf, annada circa 1995. Che quai saja la guerra, din tschertins. La guerra tranter um e dunna. Per mai è quai pur cinissem, ina tala argumentaziun. Franc, i dat in cumbat, abstract. L’aspiraziun dad esser superiur. Il gust da dominar. Il senn da concurrenza. Ma a partir d’in tschert grad da violenza entra il garegiament. La pura sexualitad. Garantì. Internar è probabel l’unica opziun valaivla. L’unica schliaziun che fa senn. Ed jau ditg quai senza emoziuns. Be ord scepticissem, envers terapias et cetera. Jau na sun ami da mesas chaussas. Laura era ina buna. Tschertins en noss conturns discurran be pli da las fridas. Ma nossa relaziun era ina buna. Ordinaria, presumablamain. Ella imponiva magari ses gusts, administrava noss ambient, en moda subtila, sublima. Ma jau n’aveva tant u tant pauc temp. Affars. Fatschentas. Mender era dentant sia schigliusia. Betg mo pervi da las autras. Er mes success commerzials e socials la devan da far. In temp ha ella visità in psicolog. Ma gidà n’hai betg quella massa. Da mezdi è ina veglia da 78 onns vegnida invasa dad in fargun mesaun, marca Nissan, bel amez il passagi zebra. Il manischunz aveva per mauns il natel. La dunna è sgulada tras l’aria e finida immovibla a l’ur dal passape. Otg meters pli envi. Ella fladava anc. Ina chomma era storta en moda dal tut nunnatiral, schanugl e pe vieuts enavos. 
Ina giada hai jau gì in siemi tut curius. Jau filava cun mes auto tras in guaud spess, ina piniaria premarittima. Igl era tranter di e notg. La via era ina pista dretga, infinita. Suenter ina pezza ha ella cumenzà ad undegiar si e giu, suandond collinas e foppas. Il tachometer mussava 200 a l’ura. E puspè gievi a munt, il motor urlava, e la sveltezza sminuiva strusch. Jau steva gist per arrivar al givè ch’i cumpara da l’autra vart dal munt in auto. El era precis sin la medema lingia. Ed el filava almain uschè spert sco jau. Impussibel da guntgir. Igl era precis il medem auto sco il mes, medem model, medema colur. Curt avant il sfratg haja vis la fatscha dal manischunz – igl era la mia. Petrifitgada. Lura sun jau ma sveglià. Il puls era bel normal. La midada è vegnida lez di ch’jau l’hai traplada cun in’auter. In’autra, per esser precis. Ina detga surpraisa, cur ch’jau hai realisà ch’ina dunna en ses letg pudeva svegliar tar mai precis ils medems sentiments sco in um. Anc pli surprais era jau dentant dal grad da violenza che l’entir ha causà tar mai. Laura n’è mai pli turnada. La dunna da la chomma vieuta è morta dudesch uras pli tard a l’ospital, set minutas avant mesanotg. L’assassin dal bel mezdi charrescha in fargun, marca Nissan, presumablamain …
Jau na crai pli quai che las gasettas scrivan. Ins sto leger tut tranter las lingias. E lura adina quellas intschertezzas davart ils motivs. Intenziunalmain. Premedità. Ord negligientscha. Responsabladad sminuida. Coga per carugna. Na pos betg supportar mesas chaussas. Cur ch’jau ma sent ordvart irrità, prend jau mes Volvo e fatsch ina bella tura. Pli baud cuzzavi ditg. Ina giada haja schizunt fatg in mez gir dal mund. Trais mais. Oz basti magari er cun ina scappada en il bostget vischin. Per esser sincer, cun quella benna veglia ma turpegia bunamain da ma mussar per las vias. Ma tge vuls far, sch’i ta piglian davent tut.

Versiun RG: Benedetto Vigne